Căutarea Google se va îmbunătăți curând, după ce gigantul IT a decis să schimbe modul în care sunt selectate rezultatele, pentru a exclude pagini generate de AI doar pentru SEO. Algoritmul motorului de căutare va pune mai mult accent pe conținutul cu adevărat relevant și va elimina ce consideră spam din rezultatele de top.
Conținul creat special pentru a apărea mai sus în căutările pe Google s-ar putea reduce cu până la 40%, spun reprezentanții companiei americane. În ultimele luni, paginile create cu ajutorul inteligenței artificiale doar pentru SEO (optimizarea motoarelor de căutare) s-au înmulțit simțitor, fără să ofere vreun conținut original sau de calitate celor care le deschid.
"Acest update include rafinarea sistemelor noastre de bază pentru a înțelege mai bine ce pagini online sunt nefolositoare, duc la experiențe neplăcute sau par a fi create pentru motoare de căutare, nu pentru oameni", a declarat Elizabeth Tucker, unul dintre directorii de management de produse de la Google, citată de Gizmodo.
Noile criterii de sortare a rezultatelor din căutarea Google vor viza și conținutul de calitate scăzută care apare pe site-urile de încredere. Exemplul dat de companie ține de comentariile și linkurile publicate pe un site educațional popular pentru credite ieftine. Acestea nu vor mai contribui la urcarea în rezultate a celor care își promovează produsele în locuri nepotrivite.